রাওয়ালপিন্ডি
রাওয়ালপিন্ডি হচ্ছে পাকিস্তানের সামরিক বাহিনীর কেন্দ্রীয় সদর দপ্তর। ১৯৬০-এর দশকে যখন রাজধানী হিসেবে ইসলামাবাদের গোড়াপত্তনের কাজ চলছিলো, তখন রাওয়ালপিন্ডি ছিলো পাকিস্তানের রাজধানী। বিভিন্ন প্রকার কল-কারখানার কেন্দ্রীয় সদরদপ্তর এখানে অবস্থিত। রাওয়ালপিন্ডিতে অবস্থিত প্রাক্তন চাকলালা বিমান বন্দর, পরবর্তীকালে যার নাম হয়েছিলো ইসলামাবাদ বিমান বন্দর; বর্তমানে "বেনজির ভুট্টো আন্তর্জাতিক বিমান বন্দর" নামে পরিচিত। পাঞ্জাব প্রদেশের লাহোর থেকে ২৭৫ কিলোমিটার (১৭১ মাইল) উত্তর-পশ্চিমে রাওয়ালপিন্ডির অবস্থান। প্রশাসনিক ও রাজনৈতিকভাবে এটি রাওয়ালপিন্ডি জেলার অন্তর্গত। এই শহরের মোট আয়তন ১৫৪ বর্গ কিলোমিটার (৫৯ বর্গ মাইল)। শহরটি কৌশলগতভাবে পাঞ্জাব ও আজাদ কাশ্মীরের মধ্যভাগে নির্মিত।
গিলগিত
গিলগিত (উর্দু ভাষায়: گلگت) পাকিস্তানের উত্তরাঞ্চল প্রদেশের রাজধানী শহর। একই সাথে এটি গিলগিত জেলার তেহসিল বা সদর দফতর। আদিতে এটি সার্গিন নামে পরিচিত ছিল। পরবর্তীতে এটি গিলিত নামে পরিচিতি পায়। এখনও স্থানীয় লোকেরা শহরটিকে সার্গিন-গিলিত নামে ডাকেন। স্থানীয় বুরুশাস্কি ভাষাতে এর নাম গিল্‌ত।